Valstybinė energetikos reguliavimo taryba

NUTARIMAS

DĖL DIDŽIAUSIOS LEISTINOS ATLIEKINĖS ŠILUMOS SUPIRKIMO KAINOS NUSTATYMO

2024 m. balandžio 2 d. Nr. O3E-434

Vilnius

Vadovaudamasi Lietuvos Respublikos šilumos ūkio įstatymu ir Šilumos gamybos ir (ar) supirkimo tvarkos ir sąlygų aprašo, patvirtinto Valstybinės energetikos reguliavimo tarybos (toliau – Taryba) 2010 m. spalio 4 d. nutarimu Nr. O3-202 „Dėl Šilumos gamybos ir (ar) supirkimo tvarkos ir sąlygų aprašo patvirtinimo“ (toliau – Supirkimo tvarka), numatyta tvarka bei atsižvelgdama į Tarybos Šilumos ir vandens departamento Šilumos gamintojų ir konkurencijos skyriaus 2024 m. kovo 18 d. pažymą Nr. O5E-273 „Dėl didžiausios leistinos atliekinės šilumos supirkimo kainos nustatymo“, Taryba n u t a r i a:

Nustatyti didžiausią leistiną atliekinės šilumos supirkimo kainą šilumos tiekėjo AB „Klaipėdos energija“ aptarnaujamoje Klaipėdos miesto šilumos tiekimo sistemoje veikiančiam atliekinės šilumos gamintojui UAB „Miesto energija“, kas mėnesį taikant formulę:

VCbiokuro = 1,040 x pbiokuro x 0,1 + ((22,5 × pelektros)/1000) + 0,075 × pvandens x 0,1 + 0,03 x (1 + VKI);

čia:

pbiokuro – pagal Vidutinės biokuro kainos nustatymo tvarkos ir sąlygų aprašą, patvirtintą Tarybos 2013 m. gruodžio 2 d. nutarimu Nr. O3-759 „Dėl Vidutinės biokuro kainos nustatymo tvarkos ir sąlygų aprašo patvirtinimo“, apskaičiuota ir skelbiama atitinkamo mėnesio, kuriam organizuojamas šilumos aukcionas, prognozuojama biokuro biržos (skiedrų) kaina šilumos tiekimo sistemai, taikoma palyginamosioms šilumos gamybos sąnaudoms nustatyti šilumos aukciono dalyviams (Eur/MWh) ir skelbiama Tarybos interneto svetainėje;

pelektros – elektros energijos technologinėms reikmėms kaina, ct/kWh, apskaičiuojama pagal Supirkimo tvarkos 25.1.3 papunktyje numatytą formulę;

pvandens – atitinkamoje šilumos tiekimo sistemoje veikiančio geriamojo vandens tiekėjo tiekimo ir nuotekų tvarkymo kaina, Eur/m3, taikoma abonentams, perkantiems paslaugą buities ir komerciniams poreikiams bei perkantiems geriamąjį vandenį, skirtą karštam vandeniui ruošti ir tiekiamą abonentams;

VKI – mėnesinis vartotojų kainų indekso pokytis kalendorinį mėnesį, einantį prieš skaičiavimo kalendorinį mėnesį, palyginti su 2022 m. gruodžio mėn., vnt. dalimis, nustatomas vadovaujantis Valstybės duomenų agentūros viešai prieinama Infliacijos skaičiuokle.

Šis nutarimas gali būti skundžiamas Lietuvos Respublikos administracinių bylų teisenos įstatymo nustatyta tvarka ir sąlygomis.

Tarybos pirmininkas	Renatas Pocius